Title: ประกาศการท่าเรือแห่งประเทศไทย เรื่อง การเรียกเก็บค่าใช้จ่ายในการทำลายสินค้าจากบริษัทตัวแทนเจ้าของเรือ หรือบริษัทตัวแทนเจ้าของตู้สินค้า หรือเจ้าของสินค้า

ประกาศการท่าเรือแห่งประเทศไทย

ประกาศการท่าเรือแห่งประเทศไทย
เรื่อง การเรียกเก็บค่าใช้จ่ายในการทำลายสินค้าจากบริษัทตัวแทนเจ้าของเรือ
หรือบริษัทตัวแทนเจ้าของตู้สินค้า
หรือเจ้าของสินค้า[๑]

ด้วยปัจจุบันท่าเรือกรุงเทพ
การท่าเรือแห่งประเทศไทย มีสินค้าที่ผู้รับตราส่งมิได้ทำพิธีการนำออกและกรมศุลกากรมีคำสั่งอนุมัติให้ทำลายแล้ว
โดยสินค้านั้นจะต้องดำเนินการทำลายอย่างถูกต้องเพื่อไม่ก่อให้เกิดมลพิษต่อสิ่งแวดล้อม
และเป็นไปตามกฎหมาย ระเบียบหรือมาตรฐานที่กำหนด
ซึ่งสินค้าบางรายการต้องดำเนินการทำลาย ณ สถานที่ที่ได้รับอนุญาตจากกรมควบคุมมลพิษ
และ/หรือกรมโรงงานอุตสาหกรรมเท่านั้น
และตามพระราชบัญญัติศุลกากร (ฉบับที่ ๑๔) พ.ศ. ๒๕๓๔ กำหนดให้ผู้นำเข้าหรือตัวแทนเจ้าของเรือ
แล้วแต่กรณีเป็นผู้เสียค่าใช้จ่ายในการทำลายสินค้านั้น อาศัยอำนาจตามความในมาตรา ๙
(๘) มาตรา ๒๔ และมาตรา ๒๙ วรรคหนึ่ง (๑) และวรรคสองแห่งพระราชบัญญัติการท่าเรือแห่งประเทศไทย
พ.ศ. ๒๔๙๔ ผู้อำนวยการการท่าเรือแห่งประเทศไทย ซึ่งได้รับมอบอำนาจจากคณะกรรมการการท่าเรือแห่งประเทศไทย
จึงให้ดำเนินการ ดังนี้

ข้อ
๑  ยกเลิก
๑.๑
ประกาศการท่าเรือแห่งประเทศไทย เรื่อง
การเรียกเก็บค่าใช้จ่ายในการทำลายสินค้าจากเจ้าของหรือตัวแทนเจ้าของเรือ ลงวันที่
๗ พฤษภาคม ๒๕๔๐
๑.๒
ประกาศ หรือหลักปฏิบัติอื่นใดที่ขัดหรือแย้งกับประกาศฉบับนี้

ข้อ
๒  ให้บริษัทตัวแทนเจ้าของเรือหรือบริษัทตัวแทนเจ้าของตู้สินค้า
หรือเจ้าของสินค้า มีหน้าที่รับผิดชอบในการนำสินค้านั้นไปทำลาย ณ
สถานที่ที่คณะกรรมการทำลายของตกค้างร่วมกับศุลกากร
หรือคณะกรรมการขายทอดตลาดสินค้าของการท่าเรือแห่งประเทศไทย กำหนด

ข้อ
๓  ในกรณีที่การท่าเรือแห่งประเทศไทยจำเป็นต้องเป็นผู้ดำเนินการจัดหาบริษัทที่ได้รับอนุญาตให้ทำลายสินค้าและออกค่าใช้จ่ายในการทำลายสินค้าที่กรมศุลกากรมีคำสั่งอนุมัติให้ทำลายแล้ว
การท่าเรือแห่งประเทศไทย
จะเรียกเก็บค่าใช้จ่ายในการทำลายสินค้าและค่าใช้จ่ายในการดำเนินการทั้งหมดจากบริษัทตัวแทนเจ้าของเรือ
หรือบริษัทตัวแทนเจ้าของตู้สินค้า หรือเจ้าของสินค้า
โดยต้องชำระเงินค่าใช้จ่ายทั้งหมดให้กับการท่าเรือแห่งประเทศไทยภายใน ๑๕ วัน
หลังจากได้รับหนังสือแจ้งหนี้ หากชำระล่าช้าต้องชำระค่าเบี้ยปรับในอัตราร้อยละ ๑๘
ต่อปีจนกว่าจะชำระหนี้เสร็จสิ้น
กรณีสินค้าที่ไม่ได้บรรจุอยู่ในตู้สินค้า
ซึ่งการท่าเรือแห่งประเทศไทยเป็นผู้ดำเนินการทำลายสินค้าเอง
จะเรียกเก็บค่าใช้จ่ายในการทำลายสินค้าจากบริษัทตัวแทนเจ้าของเรือ
หรือบริษัทตัวแทนเจ้าของตู้สินค้า หรือเจ้าของสินค้า
โดยหนึ่งตันแรกคิดค่าใช้จ่ายเริ่มต้นที่ ๕,๐๐๐ บาท หากไม่ถึงตันคิดเป็นหนึ่งตัน
ส่วนตันต่อไปคิดอัตราตันละ ๓,๐๐๐ บาท
เศษของตันแต่ไม่ถึงครึ่งตัน คิดเป็นครึ่งตันและเศษของตันที่เกินครึ่งตันคิดเป็นหนึ่งตัน

ข้อ
๔  สำหรับสินค้าขาออก
ให้ปฏิบัติตามข้อ ๒ และข้อ ๓ ของประกาศนี้

ทั้งนี้
ตั้งแต่วันที่ ๑ กันยายน ๒๕๕๙ เป็นต้นไป

ประกาศ ณ วันที่ ๒๘
กรกฎาคม พ.ศ. ๒๕๕๙
เรือเอก สุทธินันท์
 หัตถวงษ์
ผู้อำนวยการการท่าเรือแห่งประเทศไทย

ปริยานุช/จัดทำ
๑๙ กันยายน
๒๕๕๙

กัญฑรัตน์/ตรวจ
๑๙ กันยายน
๒๕๕๙

[๑] ราชกิจจานุเบกษา
เล่ม ๑๓๓/ตอนที่ ๗๕ ง/หน้า ๗๑/๑๕ กันยายน ๒๕๕๙